Suomen maajoukkueen laitapelaaja Janne Saksela siirtyy Hollantiin.

Janne Saksela, 23, siirtyy Rovaniemen Palloseurasta hollantilaisseura Sparta Rotterdamiin. Sparta oli viime kaudella Alankomaiden toiseksi korkeimman sarjatason voittaja ja pelaa nyt pääsarjassa Eredivisiessä (sijoitus kahdeksan kierroksen jälkeen 8:s).

Saksela pelaa Veikkausliigan kauden loppuun Rovaniemellä ja muuttaa Rotterdamiin joulukuussa. Saksela on pelikelpoinen tammikuussa siirtoikkunan auetessa. Helsinkissä kasvaneen Sakselan sopimus RoPSin kanssa päättyy tähän kauteen, joten rovaniemeläiset eivät saa siirtokorvausta. Sakselan sopimus Spartan kanssa ulottuu kesään 2019.

” Janne Saksela komt in de winterstop naar #SpartaRotterdam Meer info op https://t.co/oK8jWKkgJj pic.twitter.com/ytlbTSjr2r— Sparta Rotterdam (@SpartaRotterdam) October 10, 2016

– Keskustelumme hänen kanssaan osoittivat, että Janne on tavoitteellinen ja kovasti töitä tekevä pelaaja, joka haluaa oppia. Hän haluaa kehittyä ja pystyy ottamaan Spartassa seuraavan askeleen urallaan, seuran päävalmentaja Alex Pastoor sanoo tiedotteessa.

– Tapasin tänään seuran ihmisiä. Valmentajan kanssa olenkin jo puhunut ja odotan innolla joulukuuta. Ensin haluan kuitenkin päättää kauteni hyvin RoPSissa, joka on loistava seura, Saksela itse sanailee.

Saksela on pelannut Suomen A-maajoukkueessa kolme ottelua. Hän on noussut Hans Backen aikana maajoukkueringin vakiokasvoksi.